Lyhyt vastaus: Yleisesti ottaen vastauksen kysymykseen voi mielestäni esittää lyhyesti pelkkää sivulausetta käyttäen. Tekstilajikohtaisia poikkeuksia voi kuitenkin olla (ks. lopun lisäys).

Pidemmin:

Vastaus riippuu muun muassa siitä, miten ahtaasti tai väljästi virke määritellään. Yleensä tosiaan opetetaan, että sivulause ei voi muodostaa virkettä yksin, vaan virke vaatii aina vähintään yhden päälauseen, ja lauseessa puolestaan on aina oltava persoonamuotoinen verbi. Kieliopillisesti näin onkin.

Esimerkiksi Iso suomen kielioppi kuitenkin määrittelee virkkeen näin: ”Virke on tekstin ortografinen rakenneyksikkö: ison alkukirjaimen ja pisteen, kysymys- tai huutomerkin välinen tekstin osa.” Samaisen lähteen mukaan virke voi käsittää esimerkiksi verbittömän ilmauksen tai yksittäisen sanankin: Mikä hätänä? Syy? Virke hahmottuu näin enemmänkin tekstin osaksi kuin kieliopilliseksi kokonaisuudeksi.

Ehkä voidaankin ajatella, että on olemassa virkkeen prototyyppi tai perusmalli, jota edustaa parhaiten sellainen kokonaisuus, jossa on ainakin yksi päälause ja tässä lauseessa persoonamuotoinen verbi. Esimerkiksi kouluopetuksessa esitellään yksinkertaisuuden vuoksi lähinnä vain tällainen prototyyppinen virkkeen käsite. Käytännön teksteissä myös muunlaiset kokonaisuudet voivat olla virkkeitä. Tämän voi todeta esimerkiksi mitä tahansa sanomalehteä lukemalla. Toki riippuu teksti- ja tyylilajista, miten todennäköisesti siinä esiintyy tällaisia epätyypillisempiä virkkeitä.

On huomattava, että mainitsemani Iso suomen kielioppi kuvaa todellista kielenkäyttöä eikä sitä ole tarkoitettu kielioppaaksi (eli se kertoo, miten kieltä käytännössä käytetään, ei sitä, miten sitä pitäisi kielenhuollon näkökulmasta käyttää). Silti sanoisin, että pelkkä sivulausekin riittää tällaisessa tapauksessa, jossa sillä on selkeä funktio (esitettyyn kysymykseen vastaaminen). Syytä ilmaisevalla konjunktiolla koska on tässä myös informaatioarvoa, koska se kertoo perustelun alkamisesta.

Kysymys on kuitenkin enemmänkin tyylillinen kuin kielenhuollollinen, enkä ota kantaa kokeen pisteytykseen.

Myöhempi lisäys: Saamani tiedon mukaan koulutehtävän tai kokeen vastauksissa ohjeistetaan yleisesti käyttämään täydellisiä, päälauseen sisältäviä virkkeitä. Tämä perustuu muun muassa siihen, että kun vastaus alkaa päälauseen sisältävällä virkkeellä, sitä on luontevaa laajentaa useista virkkeistä tai kappaleista koostuvaksi itsenäiseksi kokonaisuudeksi. Etenkään opintojen edetessä yhden lauseen vastaukset eivät useimmiten enää riitä, ja lienee perusteltua opetella vastauksen aloittaminen päälauseella heti alusta pitäen.